אגודת הסטודנטים אוניברסיטת בן-גוריון בנגב

מבנה האגודה

אגודת הסטודנטים בקמפוס בן-גוריון בבאר שבע פועלת למען רווחת הסטודנטים באוניברסיטת בן-גוריון בנגב ומהווה מוקד לפעילות תרבותית, חברתית ואקדמית. האגודה מורכבת ממועצת הסטודנטים אשר מהווה את דירקטוריון האגודה ומהנהלת האגודה אשר אחראית על ההוצאה לפועל של מדיניות הארגון.

מועצת האגודה

מועצת אגודת הסטודנטים באוניברסיטת בן-גוריון בנגב היא המועצה המנהלת של אגודת הסטודנטים המהווה את אספת הנציגים. המועצה מורכבת מסטודנטים, נציגי המחלקות השונות, אשר נבחרים מדי שנה בבחירות אישיות ואזוריות על ידי כלל הסטודנטים חברי האגודה. המועצה היא הגוף המחוקק, המנחה את יו”ר אגודת הסטודנטים וההנהלה ומפקח על פעולותיהם. המועצה מגדירה את יעדי האגודה, בוחרת את בעלי התפקידים הבכירים בה, מאשרת את תקציב האגודה ומחליטה בנושאים מהותיים שעל סדר היום. הבחירות למועצה נערכות באמצע סמסטר א’ וכל חבר אגודה יכול להגיש מועמדות למועצה. המועצה עצמה מחולקת לוועדות: ועד מנהל, ועדת כספים, ועדת תקנון, ועדת תרבות, ועדת הסברה, ועדת מעורבות, ועדת תפעול וועדת אקדמיה. חברי המועצה מבצעים תפקידם בהתנדבות מלבד שני בעלי תפקידים בשכר: יו"ר הוועד המנהל והמזכ"ל.

הנהלת האגודה

הנהלת אגודת הסטודנטים אחראית להניע את הפעילות השוטפת של האגודה בכפוף להנחיות מועצת האגודה. ההנהלה מורכבת מיו"ר האגודה, סגן יו"ר ומראשי ארבעת המדורים השונים: אקדמיה, תרבות, מעורבות סטודנטיאלית והסברה. בכפוף להנהלה מצוי גם מדור תפעול האחראי על הפקה והוצאה לפועל של פעילויות ושירותים שונים המסופקים ע”י האגודה. כל מדור פועל לרווחת ציבור הסטודנטים בתחומו. יו”ר האגודה מייצג את הסטודנטים בוועדות השונות באוניברסיטה: בית דין לערעורים, בית דין משמעתי, הוועד הפועל, סנאט, הוועדה לענייני סטודנטים, חבר הנאמנים, ועדות ערעורים למלגות ומעונות ועוד.

מדור אקדמיה

המדור מסייע בייעוץ והכוונה של סטודנטים המתמודדים עם בעיות אקדמיות, אחראי על מאגר הסיכומים והבחינות של האגודה המכיל אלפי חומרי למידה מעודכנים, מפעיל ספריית השאלה בעלות מוזלת למען הסטודנטים ומתאם את הקשר עם ועדי הכיתות בכל מחלקות הלימוד. בכפוף למדור פועל משרד המילואים של האגודה.

מדור תרבות

עורך אירועי תרבות מוזיקה וספורט לאורך כל השנה האקדמית; מופע פתיחת שנה, קרנבל פורים, מסיבות בריכה, סופ"ש סטודנטים באילת, שבוע ספורט ואירוע הדגל השנתי – פסטיבל יום הסטודנט. בנוסף המדור אחראי על הפעלת למעלה מ-20 חוגים מדי שבוע בקמפוס, ביניהם: אירובי, ספינינג, יוגה, מחול, פילאטיס, ציור, משחק, פיתוח קול, אמנויות לחימה, צילום, שפות ועוד. תחת המדור פועל גם עורך וידאו-ארט שאחראי על יצירת סרטוני רשת ויראליים המציגים את אורח החיים הסטודנטיאלי בבאר שבע.

מדור מעורבות

אחראי על קידום שיח חברתי משמעותי בקמפוס על ידי תמיכה ביוזמות סטודנטיאליות לשינוי חברתי וקיום אירועי מעורבות בכל שבוע דוגמת הרצאות, פאנלים והקרנת סרטים. במדור פועלים משרד לקידום העסקה הוגנת של סטודנטים, משרד התיישבות לעידוד מגורים בנגב, משרד לקידום איכות הסביבה בקמפוס ומחוצה לו, משרד קשרי חוץ ומשרד לטיפול בהטרדות מיניות וקידום שוויון מגדרי.

מדור הסברה

מופקד על תחום הדוברות והפרסום של הארגון, אחראי על אתר האינטרנט ועמוד הפייסבוק של האגודה ומפעיל משרד גרפיקה העוסק בעיצוב והדפסת המודעות, השלטים והפלאיירים הקשורים לאגודה. בנוסף, במדור פועלים רכז ורכזת סטודנטים ערבים שמטרת פעילותם לחזק את הקשר בין הסטודנטים הערבים לאגודת הסטודנטים באמצעות פרסום והסברה של אירועי האגודה בשפה הערבית ועריכת אירועים ייעודיים למען הסטודנטים מהמגזר הערבי.

משרד מילואים

משרד המילואים של אגודת הסטודנטים בבן-גוריון הוא הראשון מסוגו באוניברסיטאות בישראל. הוא הוקם בשנת 2012 על מנת לרכז את הטיפול בסטודנטים מילואימניקים ולהקל עליהם בקבלת שירות, סיוע והטבות. המשרד מסייע לסטודנטים מבחינה אקדמית, מנהלית וכלכלית ונציגיו עוזרים בייעוץ, מימוש זכויות ובהשלמת חומר לימודי לסטודנטים משרתי מילואים. כמו כן המדור מפעיל שירות השכרת מודמים סלולריים.

משרד שירותי האגודה

משרד שירותי האגודה מעניק שירותים דוגמת הנפקת כרטיסי סטודנט, שליחת פקס בעלות מוזלת, הרשמה לחוגים ואיסוף או רכישה של כרטיסים לאירועי האגודה השונים.

חברות באגודה

כל סטודנט הלומד באוניברסיטת בן-גוריון זכאי להיות חבר באגודת הסטודנטים. על מנת להתקבל כחבר אגודה על הסטודנט לשלם את דמי הרווחה השנתיים לאוניברסיטה.

תקציב האגודה

תקציב האגודה נקבע מדי שנה בהתאם לשנת הלימודים האקדמית (אוקטובר עד ספטמבר). את הצעת התקציב מגישה הנהלת האגודה והיא מחויבת באישור מועצת האגודה. מקור התקציב העיקרי הוא מדמי הרווחה שנגבים מהסטודנטים על ידי האוניברסיטה (תשלום אלקטיבי), וכ-2/3 מהם מועברים לאגודה, בהיותה הספקית המרכזית של שירותי הרווחה בקמפוס (מהווים כ-50% מתקציב האגודה). שאר מקורות התקציב הם הכנסות מתאגידים-קשורים ומזיכיונות. בשנת תשע"ג עמד תקציב האגודה על 7,427,700 ש"ח.

אות יקיר העמותה

החל משנת 2016, מדי שנה מעניקה מועצת אגודת הסטודנטים את אות יקיר העמותה לסטודנטים או לעובדי האוניברסיטה אשר פעלו ותרמו בתחומים שונים בקמפוס למען סטודנטים. האות ניתן על פי החלטת מועצת אגודת הסטודנטים במעמד חגיגי של מליאת המועצה האחרונה בכל שנה. כמו כן, האות מזכה את בעליו בשלל הטבות ומתנות מטעם מועצת אגודת הסטודנטים והאגודה.